钦定古今图书集成/理学汇编/文学典/第197卷 > 《澈上人集序》刘禹锡
## 钦定古今图书集成/理学汇编/文学典/第197卷 > 《澈上人集序》刘禹锡

释子工诗，尚矣休上人赋《别怨约法师》《哭范尚书》，咸
为当时才士之所倾叹，厥后比比有之。上人生于会
稽，本汤氏子。聪察嗜学，不肯为凡夫。因辞父兄出家，
号灵澈，字源澄。虽受经论，一心好篇章。从越客严维
学为诗，遂籍籍有闻。维卒，乃抵吴兴，与长老诗僧皎
然游，讲艺益至。皎然以书荐于词人包侍郎佶，包得
之大喜，又以书致于李侍郎纾。是时以文章风韵主
盟于世者，曰包李。”以是上人之名，由三公而飏，如云
得风《柯叶》。张、王以文章接才子，以禅理悦高人，风仪
甚雅，谈笑多味。贞元中，西游京师，名振辇下，缁流嫉
之，造飞语激动中贵人，因侵诬得罪，徙汀州，会赦归
东越。时吴楚间诸侯多宾礼招迓之。元和十一年，终
于越之山阴寺，七十有一。门人迁之，建塔于宣州开
元天柱峰之陲，从本教也。初，上人在吴兴，居柯山，与
昼公为侣。时予方以两髦执笔砚，陪其吟咏，皆曰：“孺
子可教。”后相遇于京洛，与支、许之契焉。上人殁后十
七年，予为吴郡，其门人秀峰捧先师之文来乞辞以
志，且曰：“师尝在吴，赋诗仅二千首，今删取三百篇，勒
为十卷。自大历至元和，凡五十年间，接词客人文酬
唱，别为十卷。今也思行乎昭代，求一言羽翼之。”因为
评曰：“世之言诗僧，多出江左。灵一导其源，护国袭之；
清江扬其波，法振沿之。如么弦孤韵，瞥入人耳，非大
乐之音。独吴兴昼公，能备众体。昼公后，澈公承之。至
如《芙蓉园新寺》诗云：“经来白马寺，僧到赤乌年。”《谪汀
州》云：“青蝇为吊客，黄耳寄家书。”可谓入作者阃域，岂
独雄于诗僧间耶？